Twee klim 13 pieke vir mishandelde kindersSabine Muller en Vuyo Spamla. (Foto: FCP/Facebook) Twee vroue wil oor minder as twee weke 13 pieke aan die Kaapse kus uithardloop ten bate van slagoffers van kindermishandeling. Die hardloopmaats Sabine Muller (57) en Vuyo Spamla (47) wil boonop die 100 km‑roete, wat in totaal met sowat 6 000 m klim, binne 48 uur doen. Muller, ŉ fisioterapeut in Houtbaai, is vroeër vanjaar deur die organisasie sonder winsbejag Friends of Child Protection (FCP) genader om die uitdaging aan te pak om sodoende mishandelde kinders te help. “Ek het besef dat hierdie uitdaging iets is wat my liefde vir hardloop nog nie gedoen het nie – om ander te help.” Sy het haar hardloopmaat en vriendin, Spamla, wat ŉ huiswerker in Houtbaai en Kampsbaai is, ingespan om saam met haar ŉ verskil in kinders se lewens te maak. (Foto: Verskaf) Die twee, wat self ma’s is, het koppe bymekaar gesit en ter ondersteuning van die FCP se doel om nog meer kinders te help, ŉ skarefinansieringsveldtog op BackaBuddy begin om R100 000 vir die organisasie in te samel. Sou dié reusebedrag bereik word en Muller en Spamla die uitdaging suksesvol voltooi, sal FCP, wat net op skenkings en vrywilligers staatmaak, honderde troospakkies aan kinders kan gee wat reg oor die Wes-Kaap gewelddadige aanrandings oorleef het. Die pakkies verskaf ŉ mate van vertroosting en waardigheid aan kinders tydens traumatiese tye in hul lewens. Die pakkies sluit versnaperinge, onderklere, waslappe en seep in, asook ŉ prettige aktiwiteit, ŉ teddiebeer om te koester en ander ouderdomsgeskikte items, ook doeke en formulemelk vir die babas. FCP verpak en versprei elke twee maande sowat 1 200 van hierdie troospakkies. Elkeen kos tussen R80 en R120 om saam te stel. “Die aantal pakkies wat deur mense aangevra word, is veel meer as die getal wat FCP kan verskaf en in Desember word meer pakkies benodig as in enige ander maand,” sê Muller. “Ek en Vuyo het almal se hulp nodig om hierdie Desember elke kind in nood te kan bereik.” (Foto: Verskaf) Sedert die veldtog bekendgestel is, het Muller en Spamla daarin geslaag om met behulp van 42 mense se skenkings meer as R33 000 in te samel. Tog sal die bedrag skaars 300 troospakkies verseker. Desnieteenstaande oefen die twee maats al maande lank dag en nag om te verseker dat hulle die 13 pieke sal baasraak. Muller het die afgelope dekade reeds verskeie marathons voltooi. Sy het onder meer drie keer die Twee Oseane-marathon aangepak, vier keer die Comrades, asook ŉ meerdaagse wedloop van die 13 pieke wat sy en Spamla nou binne twee dae wil voltooi. “Ek het met my hardloopreis vriende met ongelooflike eendersdenkende individue gemaak wat eindelik hegte vriende geword het, soos Vuyo,” sê sy. Muller en Spamla sal na verwagting op 29 Oktober hul 13 pieke-uitdaging begin en hopelik teen die einde daarvan honderde kinders in die proses gehelp het.